b'\n_START_ARTICLE_\nBir\xc5\xbe\xc5\xb3 kra\xc5\xa1to muziejus\n_START_SECTION_\nIstorija\n_START_PARAGRAPH_\nBir\xc5\xbe\xc5\xb3 muziejaus \xc4\xafsteigtas 1928 m. vasario 16 d., Lietuvos Nepriklausomyb\xc4\x97s 10-me\xc4\x8dio sukaktuv\xc4\x97ms pamin\xc4\x97ti, o taip pat Tautos gra\xc5\xbeiai praei\xc4\x8diai priminti ir  senov\xc4\x97s liekanoms globoti. Muziejus tur\xc4\x97jo septynis (numizmatikos, archeologijos, istorijos, \xc5\xbeem\xc4\x97s \xc5\xabkio, gamtos, filatelijos, liaudies meno) skyrius, kuriems visuomeniniais pagrindais vadovavo patys muziejaus steigimo iniciatoriai (apskrities vir\xc5\xa1ininkas Vladas Rozmanas, gydytojas Jok\xc5\xabbas Mikel\xc4\x97nas, evangelik\xc5\xb3 reformat\xc5\xb3 kunigas Povilas Jakub\xc4\x97nas, notaras Pranas Lembertas ir kiti). \xc5\xaakin\xc4\x99 veikl\xc4\x85 tvark\xc4\x97 muziejaus ved\xc4\x97jas Jonas Macijauskas ir pri\xc5\xbei\xc5\xabr\xc4\x97tojas Mykolas Sta\xc5\xa1kevi\xc4\x8dius. Muziejus buvo \xc4\xafkurtas\xc2\xa0 nedideliame mediniame name (Reformat\xc5\xb3 g. 6), kuris per kar\xc4\x85 sudeg\xc4\x97. Jau tuomet muziejus tur\xc4\x97jo 2175 eksponatus. 1928 m. j\xc4\xaf aplank\xc4\x97 8 591, 1929 metais - 15 033, o 1930 m. per 3 pirmuosius m\xc4\x97nesius - 17 348 lankytojai.   _NEWLINE_1931 m. muziejus buvo perkeltas \xc4\xaf nauj\xc4\x85j\xc4\xaf Bir\xc5\xbe\xc5\xb3 miesto rotu\xc5\xa1\xc4\x97s pastat\xc4\x85 (Rotu\xc5\xa1\xc4\x97s g. 10). Ekspozicijos plotas siek\xc4\x97 90 kv.m. Ikikariniu laikotarpiu Bir\xc5\xbe\xc5\xb3 muziejus saugojo apie 18\xe2\x80\x9319 t\xc5\xabkst. \xc4\xafvairi\xc5\xb3 muziejin\xc4\x97s vert\xc4\x97s daikt\xc5\xb3 (nam\xc5\xb3 apyvokos daikt\xc5\xb3 rinkiniai, seni leidiniai ir dokumentai, kankl\xc4\x97s, ginklai, medali\xc5\xb3 ir \xc4\xafvairi\xc5\xb3 laikotarpi\xc5\xb3 monet\xc5\xb3 rinkiniai, Lietuvos ir Latvijos pa\xc5\xa1to \xc5\xbeenkl\xc5\xb3 rinkinys ir pan.)  _NEWLINE_Muziejus veik\xc4\x97 ir II pasaulinio karo metais. 1944 m. muziejaus veikla nutr\xc5\xabko, nukent\xc4\x97jo rinkiniai. Komisija konstatavo, kad dingo 1 210 vertingiausi\xc5\xb3 eksponat\xc5\xb3 (aukso ir sidabro monetos, medaliai, senov\xc4\x97s ginklai ir leidiniai, etnografiniai daiktai, eksponat\xc5\xb3 apskaitos dokumentacija).  _NEWLINE_1945 m. baland\xc5\xbeio 1 d. muziejus v\xc4\x97l atidarytas lankymui ir pavadintas etnografijos \xe2\x80\x93 kra\xc5\xa1totyros muziejumi. Per a\xc5\xa1tuonis 1945 m. m\xc4\x97nesius muziej\xc5\xb3 aplank\xc4\x97 4 129 lankytojai, \xc4\xafsigyti 77 eksponatai. 1946 m. liepos 1 d. muziejus dar tur\xc4\x97jo 16 699 eksponatus, ta\xc4\x8diau netrukus eksponat\xc5\xb3 skai\xc4\x8dius \xc4\x97m\xc4\x97 ma\xc5\xbe\xc4\x97ti. Bir\xc5\xbe\xc5\xb3 apskrities Vidaus reikal\xc5\xb3 ministerijos archyvo darbuotojai i\xc5\xa1ve\xc5\xbe\xc4\x97 155 XVI-XX a. dokument\xc5\xb3 ry\xc5\xa1ulius. Per pirmuosius penkerius sovietinius metus muziejus neteko apie 11 000 eksponat\xc5\xb3. _NEWLINE_1949 m. Bir\xc5\xbe\xc5\xb3 muziejus, kaip ir dauguma Lietuvos periferijos muziej\xc5\xb3, tapo kra\xc5\xa1totyros muziejumi. Muziejui buvo perduotas nenaudojamas sta\xc4\x8diatiki\xc5\xb3 cerkv\xc4\x97s pastatas (K\xc4\x99stu\xc4\x8dio g. 12). 1952 m. lapkri\xc4\x8dio 20 d. komisija patvirtino Ikirevoliucinio laikotarpio skyri\xc5\xb3 su Etnografijos  poskyriu ir Socializmo k\xc5\xabrimo laikotarpio skyri\xc5\xb3. kitos temos, kaip neatitinkan\xc4\x8dios klasi\xc5\xb3 kovos teorijos buvo atmestos. Eksponuoti buvo 1184 eksponatai i\xc5\xa1 7 462 saugom\xc5\xb3 muziejini\xc5\xb3 daikt\xc5\xb3.  _NEWLINE_1956 m. paruo\xc5\xa1iama tarybinius standartus atitinkanti ekspozicija, tur\xc4\x97jusi Archeologijos, Etnografijos, Gamtos, Meno ir Socializmo k\xc5\xabrimo skyrius. Fonduose saugomi Tuomet muziejaus fonduose buvo saugomi 14338 eksponatai. Muziej\xc5\xb3 aplank\xc4\x97 17 000 lankytoj\xc5\xb3. _NEWLINE_Per pirm\xc4\x85j\xc4\xaf pokario de\xc5\xa1imtmet\xc4\xaf muziejui nuolat tr\xc5\xabko pakankam\xc4\x85 i\xc5\xa1silavinim\xc4\x85 turin\xc4\x8di\xc5\xb3 darbuotoj\xc5\xb3, da\xc5\xbenai keit\xc4\x97si ir muziejaus direktoriai. 1956-1966 m muziejuje veik\xc4\x97 Reginos Drevinskien\xc4\x97s suburtas liaudies meno b\xc5\xabrelis, kol susik\xc5\xabr\xc4\x97 oficiali Lietuvos liaudies meno  draugija ir jos Bir\xc5\xbe\xc5\xb3 rajono skyrius. _NEWLINE_1963 m. prad\xc4\x97ti cerkv\xc4\x97s pastato rekonstravimo darbai. Rekonstrukcijos laikotarpiu eksponatai buvo  pergabenti \xc4\xaf kino teatr\xc4\x85 \xe2\x80\x9e\xc5\xbdvaig\xc5\xbed\xc4\x97\xe2\x80\x9c, kuris\xc2\xa0 buvo nek\xc5\xabrenamas, kiauru stogu, tod\xc4\x97l dalis eksponat\xc5\xb3 sunyko, dalis i\xc5\xa1grobstyta. Po pastato rekonstrukcijos muziejus atidarytas 1966 m. Prad\xc5\xbeioje veik\xc4\x97 tik liaudies meno parodos ir Gamtos skyriaus ekspozicija (pastaroji - ne muziejaus pastate). Tik 1968 m. muziejaus eksponat\xc5\xb3 skai\xc4\x8dius susilygino su prie\xc5\xa1kariniu (19 t\xc5\xabks.). Muziejus atidarytas lankytojams 1969 m. pabaigoje._NEWLINE_1975-1980 m. metais ekspozicija buvo pildoma, ypa\xc4\x8d ple\xc4\x8diamas sovietin\xc4\xaf laikotarp\xc4\xaf vaizduojantis ekspozicijos skyrius. Per penkerius metus eksponat\xc5\xb3 skai\xc4\x8dius padid\xc4\x97jo nuo 22 iki 24 t\xc5\xabkstan\xc4\x8di\xc5\xb3. Daug d\xc4\x97mesio skiriama buvo bir\xc5\xbeie\xc4\x8di\xc5\xb3 liaudies meninink\xc5\xb3 k\xc5\xabrybai, rengiamos j\xc5\xb3 darb\xc5\xb3 parodos. Pertvarkytas Juliaus Janonio memorialinis muziejus Bir\xc5\xbeuose, Balio Sruogos gimtin\xc4\x97je Baibok\xc5\xb3 kaime, \xc4\xafrengtas ra\xc5\xa1ytojui skirtas memorialinis kambarys, restauruotame Butaut\xc5\xb3 dvare buvo kuriama visuomeninio muziejaus ekspozicija. _NEWLINE_1978 m. buvo prad\xc4\x97ti  Bir\xc5\xbe\xc5\xb3 tvirtov\xc4\x97s r\xc5\xabm\xc5\xb3 atstatymo darbai, \xc4\xaf kurios tur\xc4\x97jo persikelti muziejus, tod\xc4\x97l nuo 1980 m. prasid\xc4\x97jo muziejaus fond\xc5\xb3 tvarkymas, eksponat\xc5\xb3 restauravimas, klasifikavimas ir atranka b\xc5\xabsimai ekspozicijai. 1987 m. baland\xc5\xbeio pabaigoje u\xc5\xbedarius senosiose patalpose veikusi\xc4\x85 ekspozicij\xc4\x85, imta ruo\xc5\xa1tis muziej\xc5\xb3 perkelti \xc4\xaf atrestauruotus Bir\xc5\xbe\xc5\xb3 tvirtov\xc4\x97s r\xc5\xabmus. Muziejus tuomet  tur\xc4\x97jo daugiau kaip 40 t\xc5\xabkst. eksponat\xc5\xb3.  _NEWLINE_1989 m. bir\xc5\xbeelio 22 d. muziejus tapo Bir\xc5\xbe\xc5\xb3 kra\xc5\xa1to (nebe kra\xc5\xa1totyros) muziejumi \xe2\x80\x9eS\xc4\x97la\xe2\x80\x9c, o\xc2\xa0 pirmuoju kra\xc5\xa1to muziejumi Lietuvoje. Bir\xc5\xbe\xc5\xb3 tvirtov\xc4\x97s r\xc5\xabmuose muziejus savo veikl\xc4\x85 prad\xc4\x97jo 1989 m. kovo 9 d. tarptautine moksline konferencija, skirta 400-osioms Magdeburgo teisi\xc5\xb3 Bir\xc5\xbeams suteikimo metin\xc4\x97ms. Buvo atidarytos pirmosios parodos (ilgainiui i\xc5\xa1augusios \xc4\xaf ekspozicijas), suformuotos muziejaus rinkini\xc5\xb3 pagrindu.  _NEWLINE_1992 m. bir\xc5\xbeelio m\xc4\x97nes\xc4\xaf muziejus tapo Baltijos \xc5\xa1ali\xc5\xb3 pili\xc5\xb3 muziej\xc5\xb3 asociacijos nariu.  _NEWLINE_1998 m. prad\xc5\xbeioje muziejaus eksponat\xc5\xb3 fond\xc4\x85 sudar\xc4\x97 daugiau kaip 72 t\xc5\xabkst. eksponatai.  _NEWLINE_1999 m. muziejuje atidaryta nauja tvirtov\xc4\x97s ir senamies\xc4\x8dio ekspozicija, kurioje eksponuojamas Bir\xc5\xbe\xc5\xb3 antrosios tvirtov\xc4\x97s maketas (autorius karo istorikas Vladas Rakutis).  _NEWLINE_2000 m. atidaryta Bir\xc5\xbe\xc5\xb3 kra\xc5\xa1to prie\xc5\xa1 istorijos ekspozicija. Parengtos memorialin\xc4\x97s ekspozicijos Konstantino \xc5\xa0akenio gimtin\xc4\x97je Veleni\xc5\xa1kiuose ir muzik\xc5\xb3 Budri\xc5\xabn\xc5\xb3 gimtin\xc4\x97je Pabir\xc5\xbe\xc4\x97je, Bir\xc5\xbe\xc5\xb3 rajone.  _NEWLINE_2005 m. pabaigoje Vabalninko muziejus  tapo Bir\xc5\xbe\xc5\xb3 kra\xc5\xa1to muziejaus \xe2\x80\x9eS\xc4\x97la\xe2\x80\x9c filialu. _NEWLINE_2006 m. s\xc4\x97kmingai \xc4\xafgyvendintas projektas (vadov\xc4\x97 Roma Songailait\xc4\x97) \xe2\x80\x93 vienoje pilies r\xc5\xabm\xc5\xb3 sal\xc4\x97je atstatyta XVII a. koklin\xc4\x97 krosnis.  _NEWLINE_Iki 2008 m. sausio 1 d. muziejus sukaup\xc4\x97 102 429 eksponatus ir tapo I grup\xc4\x97s muziejumi. _NEWLINE_2008 - 2010 m. \xc4\xafvykdytas projektas \xe2\x80\x9eBir\xc5\xbe\xc5\xb3 pilies r\xc5\xabm\xc5\xb3 sien\xc5\xb3 ir pamat\xc5\xb3 sutvirtinimas ir pilies pritaikymas kult\xc5\xabrin\xc4\x97ms ir kitoms vie\xc5\xa1oms reikm\xc4\x97ms\xe2\x80\x9c, finansuojamas Islandijos, Lichten\xc5\xa1teino ir Norvegijos pagal Europos ekonomin\xc4\x97s erdv\xc4\x97s finansin\xc4\xaf mechanizm\xc4\x85._NEWLINE_2009 m. muziejus pasira\xc5\xa1\xc4\x97 bendradarbiavimo sutartis su Baltarusijos Respublikos nacionaliniu dail\xc4\x97s muziejumi bei su Nesvy\xc5\xbeiaus istoriniu kult\xc5\xabriniu muziejumi - draustiniu \xe2\x80\x9eNesvy\xc5\xbeius\xe2\x80\x9c. Muziejus kaip partneris dalyvauja Bir\xc5\xbe\xc5\xb3 rajono savivaldyb\xc4\x97s administruojamuose dviejuose Lietuvos -Latvijos bendradarbiavimo per sien\xc4\x85 programos projektuose, kuri\xc5\xb3 d\xc4\x97ka muziejuje diegiama nauja \xc4\xafranga, parengtas pilies arsenalo atstatymo projektas._NEWLINE_2010 m. prad\xc4\x97ti Bir\xc5\xbe\xc5\xb3 pilies arsenalo atstatymo darbai ES strukt\xc5\xabrini\xc5\xb3 fond\xc5\xb3 ir savivaldyb\xc4\x97s l\xc4\x97\xc5\xa1omis. _NEWLINE_Bir\xc5\xbe\xc5\xb3 pilies arsenalas atstatytas 2014 metais.\n_START_SECTION_\nMuziejaus veikla\n_START_PARAGRAPH_\n\xc5\xa0iuo metu (2018 m.) muziejus saugo 152 529 eksponatus (per 2017 m. priimti 4 555 eksponatai). Muziejaus nuolatini\xc5\xb3 ekspozicij\xc5\xb3, pristatan\xc4\x8di\xc5\xb3 charakteringiausius kra\xc5\xa1to kult\xc5\xabros bei istorijos artefaktus,\xc2\xa0 plotas siekia 3132 m\xc2\xb2. _NEWLINE_Muziejaus rinkin\xc4\xaf sudaro unikali Bir\xc5\xbe\xc5\xb3 kra\xc5\xa1to kult\xc5\xabros ir istorijos med\xc5\xbeiaga: Bir\xc5\xbe\xc5\xb3 pilies ir Bir\xc5\xbe\xc5\xb3 senamies\xc4\x8dio archeologiniai radiniai, XVI-XVIII a. ginklai, XVI\xe2\x80\x93XIX a. ra\xc5\xa1tijos ir dokumentikos kolekcija, dvar\xc5\xb3 kult\xc5\xabros vaizduojamosios ir taikomosios dail\xc4\x97s eksponatai, Bir\xc5\xbe\xc5\xb3 spaustuv\xc4\x97s leidiniai, Lietuvos mokyklose naudot\xc5\xb3 vadov\xc4\x97li\xc5\xb3 kolekcija, senosios ir naujosios tautodail\xc4\x97s rinkiniai, sen\xc5\xb3j\xc5\xb3 muzikos instrument\xc5\xb3 kolekcija, gausus numizmatikos fondas, daug protestant\xc5\xb3 jud\xc4\x97jimo dokument\xc5\xb3 ir leidini\xc5\xb3, gausi Lietuvos evangelik\xc5\xb3 reformat\xc5\xb3 ba\xc5\xbeny\xc4\x8dios sinod\xc5\xb3 med\xc5\xbeiaga. Muziejaus laikinojo saugojimo fonde kaupiami Bir\xc5\xbe\xc5\xb3 rajone veikian\xc4\x8di\xc5\xb3 Katalik\xc5\xb3 ba\xc5\xbeny\xc4\x8dios parapij\xc5\xb3 senieji metrikai, o skaitmeninti fotografij\xc5\xb3 rinkiniai lengvai prieinami tyrin\xc4\x97tojams._NEWLINE_Nuolat atnaujinama muziejaus ekspozicija veikia 25 r\xc5\xabm\xc5\xb3 sal\xc4\x97se ir arsenale. Muziejuje eksponuojama ir pirmoji Lietuvoje atstatyta autenti\xc5\xa1ka XVII a. pab. koklin\xc4\x97 krosnis. Pilies arsenale ekspozicija skirta XVI-XVIII a. karybai pristatyti. Ekspozicijos pagrind\xc4\x85 sudaro tvirtov\xc4\x97s arsenalo archeologiniai radiniai: skirtingo kalibro patrank\xc5\xb3 sviediniai bei j\xc5\xb3 fragmentai, karte\xc4\x8d\xc4\x97s sviedini\xc5\xb3 u\xc5\xbetaiso gabaliukai, \xc5\xa1rapnelio kulkos, granatos, \xc4\xafvairaus tipo mu\xc5\xa1kiet\xc5\xb3 spynos ir kulkos, metalin\xc4\x97s mu\xc5\xa1kiet\xc5\xb3 atram\xc5\xb3 (forke\xc4\x8di\xc5\xb3) detal\xc4\x97s, ietigaliai ir ie\xc4\x8di\xc5\xb3 kot\xc5\xb3 antgaliai, gele\xc5\xbeiniai keturspygliai (varnos p\xc4\x97dos), arbaleto str\xc4\x97li\xc5\xb3 antgaliai, patrank\xc5\xb3 stiklini\xc5\xb3 sviedini\xc5\xb3 \xc5\xa1uk\xc4\x97s, XVII a. pab\xc5\xabklas - mortyra. Arsenalo ekspozicijos turin\xc4\xaf praple\xc4\x8dia ir j\xc4\x85 pagyvina interaktyv\xc5\xabs elementai._NEWLINE_Siekiant perteikti muziejaus ekspozicij\xc5\xb3 ir parod\xc5\xb3 pagrindines id\xc4\x97jas organizuojami su ekspozicij\xc5\xb3 ir parod\xc5\xb3 tematika susij\xc4\x99 \xc4\xafvair\xc5\xabs renginiai: paskaitos, konferencijos, atviros diskusijos, knyg\xc5\xb3 pristatymai, atmintin\xc5\xb3 dat\xc5\xb3 ir asmenybi\xc5\xb3 pamin\xc4\x97jimo vakarai. Vyksta mokslin\xc4\x97 tiriamoji, leidybin\xc4\x97, edukacin\xc4\x97 veikla, organizuojami renginiai, konferencijos\xc2\xa0 ir \xc5\xa1vent\xc4\x97s, skirtos istorini\xc5\xb3 \xc4\xafvyki\xc5\xb3 sukaktims pamin\xc4\x97ti. Aktyviai bendradarbiaujama ir su kitais Lietuvos muziejais, kitomis institucijomis bei priva\xc4\x8diais kolekcininkais. Teikiamos restauravimo paslaugos._NEWLINE_Ekspozicij\xc5\xb3 turin\xc4\xaf praple\xc4\x8dia ir jas pagyvina interaktyvios detal\xc4\x97s. Muziejuje rengiamos ir trumpalaik\xc4\x97s dail\xc4\x97s ir liaudies meno parodos, vyksta edukaciniai u\xc5\xbesi\xc4\x97mimai vaikams ir jaunimui, suaugusiems (tarp suaugusi\xc5\xb3 lankytoj\xc5\xb3 itin populiari edukacin\xc4\x97 programa \xe2\x80\x9eA bir\xc5\xbeie\xc4\x8d\xc4\x97 vai\xc5\xa1in dainuodam\xc5\xabs\xe2\x80\x9c). Kasmet muziejus organizuoja senosios muzikos festival\xc4\xaf \xe2\x80\x9eBaroko pavasaris Bir\xc5\xbeuose\xe2\x80\x9c.\n_START_SECTION_\nMuziejaus ekspozicijos\n_START_PARAGRAPH_\nArcheologijos ekspozicija skirta balt\xc5\xb3 gen\xc4\x8di\xc5\xb3: \xc5\xbeiemgali\xc5\xb3 ir s\xc4\x97li\xc5\xb3 kult\xc5\xabriniam palikimui. Eksponuojami akmens, \xc5\xbealvario ir gele\xc5\xbeies am\xc5\xbeiaus akmeniniai, titnaginiai, gele\xc5\xbeiniai darbo \xc4\xafrankiai, ginklai, papuo\xc5\xa1alai, indai rasti S\xc4\x97li\xc5\xb3 ir \xc5\xbdiemgali\xc5\xb3 piliakalniuose, kapinynuose, gyvenviet\xc4\x97se._NEWLINE_Etnografijos ekspozicijoje pristatoma Bir\xc5\xbe\xc5\xb3 kra\xc5\xa1to XIX a. pabaigos ir XX a. prad\xc5\xbeios etnografija ir etnokult\xc5\xabra. Ekspozicijoje valstie\xc4\x8di\xc5\xb3, amatinink\xc5\xb3 pagaminti nam\xc5\xb3 apyvokos daiktai, mediniai, moliniai indai bei fabrikin\xc4\x97 produkcija (Peterburgo imperatori\xc5\xa1kojo porceliano fabriko, Gardnerio fabriko (Maskva), Fedia\xc5\xa1ino fabriko, Kuznecovo fabriko (Ryga), Eseno fabriko (Ryga) ir kt.). Gr\xc5\xab\xc5\xbei\xc5\xb3 keramikos fabriko gamini\xc5\xb3 pavyzd\xc5\xbeiai (\xc4\xafvairiais ornamentais puo\xc5\xa1ti indai, vazos, kokliai). Bir\xc5\xbeie\xc4\x8dio keramiko Napoleono Taseckio gaminti moliniai indai (virdulys, \xc4\x85sotis, vazonas, vazos dangtis ir kt.). XIX a. pabaigos - XX a. prad\xc5\xbeios sakralin\xc4\x97s med\xc5\xbeio skulpt\xc5\xabros ir gele\xc5\xbeini\xc5\xb3 kry\xc5\xbei\xc5\xb3 kolekcija. Sen\xc5\xb3j\xc5\xb3 liaudies muzikos instrument\xc5\xb3 (skudu\xc4\x8di\xc5\xb3, daudy\xc4\x8di\xc5\xb3, rag\xc5\xb3) rinkiniai. Fabrikini\xc5\xb3 muzikos instrument\xc5\xb3 rinkinys. Moters aprangos, galvos dangos rinkiniai (kepur\xc4\x97l\xc4\x97s, nuomet\xc4\x97liai, nuometai ar j\xc5\xb3 puo\xc5\xa1ybos fragmentai, fabrikin\xc4\x97s ka\xc5\xa1myro ir \xc5\xa1ilko skaros, i\xc5\xa1 fabrikini\xc5\xb3 n\xc4\x97rini\xc5\xb3, dirbtini\xc5\xb3 g\xc4\x97li\xc5\xb3 pasi\xc5\xabti papuo\xc5\xa1alai, valstie\xc4\x8di\xc5\xb3 did\xc5\xbeiosios skaros, austos i\xc5\xa1 vilnoni\xc5\xb3 si\xc5\xabl\xc5\xb3 \xc4\xafvairiose Bir\xc5\xbe\xc5\xb3 apskrities vietose). Kraitini\xc5\xb3 bald\xc5\xb3 (kraitin\xc4\x97s skrynios, kuparai, stalai, suolai, k\xc4\x97d\xc4\x97s, spintos), audini\xc5\xb3 (lovaties\xc4\x97s, g\xc5\xabnios, rank\xc5\xa1luos\xc4\x8diai, paklod\xc4\x97s, stalties\xc4\x97s, pagalvi\xc5\xb3 u\xc5\xbevalkalai, grind\xc5\xb3 takai, datuojami XIX a. pab. - XX a. vid.) rinkiniai._NEWLINE_Ekspozicija Bir\xc5\xbeai ir Radvilos skirta Bir\xc5\xbe\xc5\xb3 miesto, dvar\xc5\xb3 ir tvirtov\xc4\x97s istorijai. Apie buvus\xc4\xaf r\xc5\xabm\xc5\xb3 puo\xc5\xa1num\xc4\x85 ir Radvil\xc5\xb3 didyb\xc4\x99 pasakoja i\xc5\xa1lik\xc4\x99 renesansiniai kry\xc5\xbeminiai skliautai, renesansinio m\xc5\xabro ir tinko fragmentai, \xc4\xafsp\xc5\xabdingiausias eksponatas \xe2\x80\x93 nuo 1704 m. \xc5\xa1ved\xc5\xb3 sprogdinimo i\xc5\xa1likusi pasislinkusi siena bei eksponuojamos tvirtov\xc4\x97s interjero detal\xc4\x97s i\xc5\xa1 smiltainio, dolomito, stiuko ir tvirtov\xc4\x97s kokliai, datuojami XVI a. antr\xc4\x85ja puse \xe2\x80\x93 XVII a. pirm\xc4\x85j\xc4\x85 puse (heraldiniai kokliai su Kristupo Radvilos titulais, herbiniai polichrominiai kokliai su Kristupo Radvilos monograma, karniziniai ir plok\xc5\xa1tieji kokliai su stilizuotomis g\xc4\x97l\xc4\x97mis vazoje, \xe2\x80\x9epasaulio\xe2\x80\x9c ar \xe2\x80\x9egyvyb\xc4\x97s\xe2\x80\x9c med\xc5\xbeiu, \xe2\x80\x9eapkaust\xc5\xb3 ornamentu, kokliai kar\xc5\xabn\xc4\x97l\xc4\x97s, juostel\xc4\x97s su augaliniu ir geometriniu ornamentu). Bir\xc5\xbe\xc5\xb3 tvirtov\xc4\x97s istorij\xc4\x85 atspindi ir tvirtov\xc4\x97s teritorijoje rasti ginklai, buities daiktai ir kiti archeologiniai radiniai, T.Makovskio Bir\xc5\xbe\xc5\xb3 miesto ir pilies gravi\xc5\xabra, atkurtas oland\xc5\xb3 tipo bastionin\xc4\x97s tvirtov\xc4\x97s maketas. Bir\xc5\xbe\xc5\xb3 miesto istorij\xc4\x85 kunigaik\xc5\xa1\xc4\x8di\xc5\xb3 Radvil\xc5\xb3 valdymo metais iliustruoja Magdeburgo privilegij\xc5\xb3 1589 m. ir 1642 m. kopijos, Bir\xc5\xbe\xc5\xb3 miesto XVII-XVIII a. antspaudai, J.Nar\xc5\xabnavi\xc4\x8diaus-Naronskio 1645 m. Bir\xc5\xbe\xc5\xb3 kunigaik\xc5\xa1tyst\xc4\x97s \xc5\xbeem\xc4\x97lapis, skrynios, istoriniai kostiumai. Ekspozicijos puo\xc5\xa1mena, atstatyta XVII a. koklin\xc4\x97 krosnis._NEWLINE_Ekspozicijoje Bir\xc5\xbe\xc5\xb3 kra\xc5\xa1tas graf\xc5\xb3 Ti\xc5\xa1kevi\xc4\x8di\xc5\xb3 valdymo laikotarpiu pristatomas priklausymo Rusijos imperijai (1795 \xe2\x80\x93 1915), spaudos draudimo laikotarpis. Graf\xc5\xb3 Ti\xc5\xa1kevi\xc4\x8di\xc5\xb3 valdymo laikotarp\xc4\xaf Bir\xc5\xbe\xc5\xb3 kra\xc5\xa1te atspindi didik\xc5\xb3 ir bajor\xc5\xb3 \xc5\xa1eim\xc5\xb3, giminyst\xc4\x97s ry\xc5\xa1iais susijusi\xc5\xb3 su grafais Ti\xc5\xa1kevi\xc4\x8diais, herbai, knygos, nuotraukos, paveikslai, baldai, interjero detal\xc4\x97s puo\xc5\xa1\xc4\x99 graf\xc5\xb3 Ti\xc5\xa1kevi\xc4\x8di\xc5\xb3 r\xc5\xabm\xc5\xb3 sales. Bir\xc5\xbe\xc5\xb3 kra\xc5\xa1tas Rusijos imperijos sud\xc4\x97tyje ekspozicijoje pristatomos knygos, nuotraukos, daiktai susij\xc4\x99 su spaudos draudimo laikotarpiu, knygne\xc5\xa1iais (Jurgiu Bieliniu ir kt) ir eksponatai atspindintys to meto bir\xc5\xbeie\xc4\x8di\xc5\xb3 buit\xc4\xaf bei kult\xc5\xabrin\xc4\xaf gyvenim\xc4\x85._NEWLINE_Ekspozicija Bir\xc5\xbeai XX a. skirta Pirmajam pasauliniui karui, Bir\xc5\xbe\xc5\xb3 kra\xc5\xa1tui Nepriklausomyb\xc4\x97s metais (1918 - 1940) ir XX a. II pus\xc4\x97s laikotarpiu. Ekspozicijoje pristatoma: politin\xc4\x97, karin\xc4\x97, kult\xc5\xabrin\xc4\x97 1918 - 1940 met\xc5\xb3 raida Bir\xc5\xbe\xc5\xb3 kra\xc5\xa1te. Pristatomi Vasario 16-osios Akto signatarai, Lietuvos Vyriausyb\xc4\x97s premjerai ir ministrai, kil\xc4\x99 i\xc5\xa1 Bir\xc5\xbe\xc5\xb3 rajono. Bir\xc5\xbe\xc5\xb3 kra\xc5\xa1to rezistencija ir tremtis. Partizaninis jud\xc4\x97jimas (1944-1956) Bir\xc5\xbe\xc5\xb3 kra\xc5\xa1te. Sporto istorija Bir\xc5\xbe\xc5\xb3 kra\xc5\xa1te ir \xc5\xbeymiausi sportininkai._NEWLINE_Bir\xc5\xbe\xc5\xb3 kra\xc5\xa1to religini\xc5\xb3 konfesij\xc5\xb3 ra\xc5\xa1tija, menas ir istorija ekspozicijoje pristatoma Protestant\xc5\xb3 (Lietuvos evangelik\xc5\xb3 reformat\xc5\xb3 ir liuteron\xc5\xb3 ba\xc5\xbeny\xc4\x8di\xc5\xb3) ra\xc5\xa1tija, dokumentai, liturginiai drabu\xc5\xbeiai ir ba\xc5\xbenytiniai reikmenys. Sentiki\xc5\xb3 ir pravoslav\xc5\xb3 ra\xc5\xa1tija, liturginiai reikmenys. Bir\xc5\xbe\xc5\xb3 \xc5\xa0v.Jono Krik\xc5\xa1tytojo katalik\xc5\xb3 ba\xc5\xbeny\xc4\x8dios ra\xc5\xa1tija, liturginiai reikmenys, meno k\xc5\xabriniai. Bir\xc5\xbe\xc5\xb3 rajono katalik\xc5\xb3 ba\xc5\xbeny\xc4\x8di\xc5\xb3 ra\xc5\xa1tija, liturginiai drabu\xc5\xbeiai ir reikmenys, meno k\xc5\xabriniai._NEWLINE_Bir\xc5\xbe\xc5\xb3 tvirtov\xc4\x97s arsenalo ekspozicija skirta XVI-XVIII a. karybai pristatyti, o kartu ir parodyti Lietuvos Did\xc5\xbeiosios Kunigaik\xc5\xa1tyst\xc4\x97s kariuomen\xc4\x97s etmon\xc5\xb3, kunigaik\xc5\xa1\xc4\x8di\xc5\xb3 Radvil\xc5\xb3 \xe2\x80\x93 arsenalo svarb\xc4\x85 ir didyb\xc4\x99. Ekspozicijos pagrind\xc4\x85 sudaro ginklai (skirtingo kalibro patrank\xc5\xb3 sviediniai bei j\xc5\xb3 fragmentai, karte\xc4\x8d\xc4\x97s sviedini\xc5\xb3 u\xc5\xbetaiso gabaliukai, \xc5\xa1rapnelio kulkos, granatos, \xc4\xafvairaus tipo mu\xc5\xa1kiet\xc5\xb3 spynos ir kulkos, metalin\xc4\x97s mu\xc5\xa1kiet\xc5\xb3 atram\xc5\xb3 (forke\xc4\x8di\xc5\xb3) detal\xc4\x97s, ietigaliai ir ie\xc4\x8di\xc5\xb3 kot\xc5\xb3 antgaliai, gele\xc5\xbeiniai keturspygliai (varnos p\xc4\x97dos), arbaleto str\xc4\x97li\xc5\xb3 antgaliai, patrank\xc5\xb3 stiklini\xc5\xb3 sviedini\xc5\xb3 \xc5\xa1uk\xc4\x97s ir kt), XVII a. pab\xc5\xabklai (mortyra). Atskirose erdv\xc4\x97se demonstruojamas kalvyst\xc4\x97s amatas, veikia kitos ekspozicijos. Ekspozicij\xc5\xb3 turin\xc4\xaf praple\xc4\x8dia ir j\xc4\x85 pagyvina interaktyvios detal\xc4\x97s._NEWLINE_\xc5\xa0iuolaikini\xc5\xb3 technologij\xc5\xb3 galimybi\xc5\xb3 d\xc4\x97ka buvo sukurta virtuali ekskursija po tvirtov\xc4\x97s teritorij\xc4\x85 ir buvusias pilies menes. Virtualios ekskursijos \xe2\x80\x9eVirtuali ekskursija \xe2\x80\x93 Bir\xc5\xbe\xc5\xb3 pilis prie\xc5\xa1 \xc5\xa1imtme\xc4\x8dius ir \xc5\xa1iandien\xe2\x80\x9c lankytojai gali \xc4\xafd\xc4\x97miai ap\xc5\xbei\xc5\xabr\xc4\x97ti muziejaus ekspozicijas ir \xc4\xafdomiausius eksponatus bei su\xc5\xbeinoti apie juos daugiau.\n_START_SECTION_\nBir\xc5\xbe\xc5\xb3 kra\xc5\xa1to muziejaus padalinys \xe2\x80\x93 Kirkil\xc5\xb3 tradicini\xc5\xb3 amat\xc5\xb3 centras\n_START_PARAGRAPH_\nKirkil\xc5\xb3 tradicini\xc5\xb3 amat\xc5\xb3 centras lankytojams duris atv\xc4\x97r\xc4\x97 2016 m. bir\xc5\xbeelio 11 d. Jis vienija ne tik Kirkil\xc5\xb3 kaimo, bet viso Bir\xc5\xbe\xc5\xb3 rajono amatininkus. Amat\xc5\xb3 centre puosel\xc4\x97jamos sen\xc5\xb3j\xc5\xb3 amat\xc5\xb3 tradicijos: aud\xc5\xbeiamos\xc2\xa0 tradicin\xc4\x97s auk\xc5\xa1taiti\xc5\xa1kos pintin\xc4\x97s juostos, veliama vilna,\xc2\xa0liejamos\xc2\xa0 \xc5\xbevak\xc4\x97s. Planuojama atgaivinti juodosios keramikos, kalvio, audimo amatus,\xc2\xa0pinti \xc5\xa1iaudinius sodus. Vyksta edukacin\xc4\x97s programos, ir amat\xc5\xb3 demonstravimo dienos._NEWLINE_Adresas: Mokyklos g. 14, Kirkilai, Bir\xc5\xbe\xc5\xb3 raj. Informacija tel.: +370 652 18406, el.p.: l.kalninis@birzumuziejus.lt\n_START_SECTION_\nBir\xc5\xbe\xc5\xb3 kra\xc5\xa1to muziejaus padalinys \xe2\x80\x93 Vabalninko muziejus\n_START_PARAGRAPH_\n1995 metais \xc4\xafsteigtas Vabalninko kult\xc5\xabros ir istorijos fondas miestelyje \xc4\xafk\xc5\xabr\xc4\x97 muziej\xc5\xb3, kuris 2005 m. pabaigoje tapo Bir\xc5\xbe\xc5\xb3 kra\xc5\xa1to muziejaus \xe2\x80\x9eS\xc4\x97la\xe2\x80\x9c filialu. Iki 2010 m. filialui vadovavo viena i\xc5\xa1 fondo steig\xc4\x97j\xc5\xb3 Ona \xc5\xa0oblinskien\xc4\x97, \xc5\xa1iuo metu\xc2\xa0skyriaus ved\xc4\x97ja - Vida Skujien\xc4\x97. 2017 m. rugpj\xc5\xab\xc4\x8dio 15 d. lankytojams duris atv\xc4\x97r\xc4\x97 atnaujinta muziejaus ekspozicija naujose patalpose. _NEWLINE_Adresas: \xc5\xbdolin\xc4\x97s a. 10, Vabalninkas, Bir\xc5\xbe\xc5\xb3 raj. Informacija tel.:\xc2\xa0+370 450 54252, +370 613 85999, el.p.: vabalninkas@birzumuziejus.lt'